b'\n_START_ARTICLE_\nHanami\n_START_PARAGRAPH_\nHanami (\xe8\x8a\xb1\xe8\xa6\x8b bogst. se p\xc3\xa5 blomster) er en japansk tradition, hvor man nyder blomster, hvilket n\xc3\xa6sten altid vil sige kirseb\xc3\xa6rblomster (sakura). Fra slutningen af marts til begyndelsen af maj blomstrer kirseb\xc3\xa6rtr\xc3\xa6erne over hele Japan, idet de dog starter omkring f\xc3\xb8rste februar p\xc3\xa5 Okinawa-\xc3\xb8erne. Hvert \xc3\xa5r udsendes en blomstringsudsigt (\xe6\xa1\x9c\xe5\x89\x8d\xe7\xb7\x9a sakura-zensen, bogst. kirseb\xc3\xa6rblomsterfront), der bliver fulgt n\xc3\xb8je af dem, der planl\xc3\xa6gger hanami, da blomstringen kun varer en uge eller to. I nutidens Japan best\xc3\xa5r hanami prim\xc3\xa6rt i en fest under kirseb\xc3\xa6rtr\xc3\xa6erne om dagen eller aftenen. I nogle sammenh\xc3\xa6nge bruges det sino-japanske begreb (\xe8\xa6\xb3\xe6\xa1\x9c kanou, se p\xc3\xa5 kirseb\xc3\xa6r) i stedet, is\xc3\xa6r ved festivaler. Hanami om aftenen kaldes for (\xe5\xa4\x9c\xe6\xa1\x9c yozakura, bogst. natkirseb\xc3\xa6r). Mange steder s\xc3\xa5 som Ueno Park i Tokyo oph\xc3\xa6nges der papirlamper med henblik p\xc3\xa5 yozakura. P\xc3\xa5 \xc3\xb8en Okinawa oph\xc3\xa6nges der dekoraktive elektriske lanterne i tr\xc3\xa6erne for nydelse om aftenen s\xc3\xa5 som i tr\xc3\xa6erne p\xc3\xa5 bjerget Yae n\xc3\xa6r byen Motobu eller ved borgen Nakijin._NEWLINE_Der findes ogs\xc3\xa5 en gammel form for hanami i Japan, hvor man i stedet nyder blommetr\xc3\xa6erne blomstrer (\xe6\xa2\x85 ume), hvilket kaldes for (\xe6\xa2\x85\xe8\xa6\x8b umemi, bogst. se p\xc3\xa5 blommer). Denne form for hanami er popul\xc3\xa6rt blandt \xc3\xa6ldre mennesker, da det er mere roligt end ved kirseb\xc3\xa6r-festerne, der som regel involverer unge mennesker, og som nogle gange kan v\xc3\xa6re meget overfyldte og st\xc3\xb8jende.\n_START_SECTION_\nHistorie\n_START_PARAGRAPH_\nTraditionen med hanami har mange \xc3\xa5rhundreder p\xc3\xa5 bagen. Traditionen siges at v\xc3\xa6re startet i Nara-perioden (710-794), hvor det i begyndelsen var blomstrende blommetr\xc3\xa6er, folk beundrede. Men i Heian-perioden fik kirseb\xc3\xa6rblomster mere opm\xc3\xa6rksomhed, og hanami blev synonymt med kirseb\xc3\xa6rblomster. Fra da af bet\xc3\xb8d blomster kirseb\xc3\xa6rblomster i b\xc3\xa5de waku og haiku._NEWLINE_Hanami blev f\xc3\xb8rste gang brugt som et begreb for det at se p\xc3\xa5 blomster i romanen Fort\xc3\xa6llingen om Genji fra Heian-perioden. Selvom der ogs\xc3\xa5 blev beskrevet en fest for at se p\xc3\xa5 bl\xc3\xa5regn, s\xc3\xa5 blev begreberne hanami og blomsterfest efterf\xc3\xb8lgende udelukkende brugt om det at se p\xc3\xa5 kirseb\xc3\xa6rblomster._NEWLINE_Kirseb\xc3\xa6rblomster blev brugt til at sp\xc3\xa5 om \xc3\xa5rets h\xc3\xb8st og som annoncering af s\xc3\xa6sonen for risplantning. Folk troede p\xc3\xa5 kami (\xc3\xa5nder) i tr\xc3\xa6erne og gav ofre. Bagefter tog de del i ofringen med sake._NEWLINE_Kejser Saga fra Heian-perioden tog traditionen til sig og holdt fester for for at se p\xc3\xa5 blomster med sake og god mad under de blomstrende kirseb\xc3\xa6rtr\xc3\xa6er blandt det kejserlige hof i Kyoto. Der blev skrevet digte, der priste de delikate blomster, der blev set som et metafor for selve livet, lysende og smukke men forbig\xc3\xa5ende og kortvarige. Dette var efter sigene begyndelse p\xc3\xa5 hanami i Japan._NEWLINE_Traditionen var oprindelig forbeholdt eliten hos det kejserlige hof men spredte sig snart blandt samuraier og i Edo-perioden ogs\xc3\xa5 til almindelige mennesker. Shogunen Tokugawa Yoshimune plantede omr\xc3\xa5der med kirseb\xc3\xa6rtr\xc3\xa6er for at opmuntre til det. Under kirseb\xc3\xa6rtr\xc3\xa6erne spiste folk frokost og drak sake ved muntre gilder._NEWLINE_Det drillende ordsprog boller snarere end blomster (\xe8\x8a\xb1\xe3\x82\x88\xe3\x82\x8a\xe5\x9b\xa3\xe5\xad\x90 hana yori dango) hentyder til de virkelige prioriteter for de fleste deltagere, idet folk ofte er mere interesserede i maden og drikkevarerne, der f\xc3\xb8lger med hanami, end at se p\xc3\xa5 selve blomsterne. Et andet popul\xc3\xa6rt udtryk om hanami er d\xc3\xb8de kroppe er begravet under kirseb\xc3\xa6rtr\xc3\xa6erne! fra den indledende s\xc3\xa6tning i Motojirou Kajiis novelle "Under kirseb\xc3\xa6rtr\xc3\xa6erne" fra 1925.\n_START_SECTION_\nNutid\n_START_PARAGRAPH_\nJapanerne holder stadig fast i traditionen med hanami og samles i store tal, n\xc3\xa5r tr\xc3\xa6erne blomstrer. Tusinderne af mennesker fylder parkerne for at folde fester under de blomstrende tr\xc3\xa6er, og nogle gange forts\xc3\xa6tter festerne til ud p\xc3\xa5 natten. I mere end halvdelen af Japan sker blomstringen p\xc3\xa5 samme tid, som n\xc3\xa5r skole\xc3\xa5ret begynder, og folk vender tilbage fra for\xc3\xa5rsferie, s\xc3\xa5 velkomstfester starter ofte med hanami. Som regel tager folk til parker mange timer eller endda dage i forvejen for at sikre de bedste steder at holde hanami med venner, familie og kollegaer. I byer som Tokyo er det ogs\xc3\xa5 almindeligt at have fester under kirseb\xc3\xa6rblomsterne om aftenen. Hanami om aftenen kaldes for (\xe5\xa4\x9c\xe6\xa1\x9c yozakura, bogst. natkirseb\xc3\xa6r). Mange steder s\xc3\xa5 som i Ueno Park oph\xc3\xa6nges der midlertidige papirlamper med henblik p\xc3\xa5 yozakura._NEWLINE_Hvert \xc3\xa5r udsendes en blomstringsudsigt, tidligere af Japans meteorologiske institut og nu af private, der f\xc3\xb8lges n\xc3\xb8je af dem, der planl\xc3\xa6gger at afholde hanami, da blomstringen kun sker i kort tid, normalt ikke mere end to uger. De f\xc3\xb8rste kirseb\xc3\xa6rblomster kommer p\xc3\xa5 de sydlige subtropiske \xc3\xb8er i Okinawa, mens de p\xc3\xa5 den nordlige \xc3\xb8 Hokkaido f\xc3\xb8rst kommer meget senere. I de fleste storbyer, s\xc3\xa5 som Tokyo, Kyoto og Osaka, sker blomstringen som regel omkring slutningen af marts og begyndelsen af april. Tv og aviser f\xc3\xb8lger n\xc3\xb8je "kirseb\xc3\xa6rblomsterfronten", mens den langsomt bev\xc3\xa6ger sig fra syd til nord._NEWLINE_Hanami involverer som regel mad, drikke, leg og at lytte til musik. Nogle s\xc3\xa6rlige retter forberedes og spises ved lejligheden s\xc3\xa5 som dango og bento, og der bliver ofte drukket sake som en del af festen.\n_START_SECTION_\nUdenfor Japan\n_START_PARAGRAPH_\nHanami fejres ogs\xc3\xa5 i mindre omfang i Taiwan, Filippinerne og Kina._NEWLINE_I USA er hanami ogs\xc3\xa5 blevet meget popul\xc3\xa6rt. I 1912 gav Japan 3.000 kirseb\xc3\xa6rtr\xc3\xa6er som en gave til USA for at fejre de to landes venskab. Tr\xc3\xa6erne blev plantet i Washington, D.C. og yderligere 3.800 tr\xc3\xa6er blev doneret i 1965. Disse kirseb\xc3\xa6rtr\xc3\xa6er fortsatte med at v\xc3\xa6re en popul\xc3\xa6r turistattraktion, og hvert \xc3\xa5r afholdes National Cherry Blossom Festival, n\xc3\xa5r de blomstrer i det tidlige for\xc3\xa5r. I Macon, Georgia afholdes en anden kirseb\xc3\xa6rblomsterfest kaldet International Cherry Blossom Festival hvert for\xc3\xa5r. Macon er kendt som "Verdens kirseb\xc3\xa6rblomsterhovedstad", fordi 300.000 kirseb\xc3\xa6rtr\xc3\xa6er gror der. I Brooklyn i New York afholdes Annual Sakura Matsuri Cherry Blossom Festival i maj i Brooklyn Botanic Garden. Festen er blevet afholdt siden 1981 og er en af havens mest ber\xc3\xb8mte attraktioner. Tilsvarende fester finder ogs\xc3\xa5 sted i Philadelphia og andre steder i USA._NEWLINE_Hanami fejres ogs\xc3\xa5 i flere europ\xc3\xa6iske lande. For eksempel samles finner for at fejre hanami i Helsinki ved Roihuvuori. Lokale japanere har plantet 200 kirseb\xc3\xa6rtr\xc3\xa6er, der alle er plantet i Kirsikkapuisto. De blomstrer som regel i midten af maj._NEWLINE_I K\xc3\xb8benhavn afholdes Copenhagen Sakura Festival hvert \xc3\xa5r siden 2007 p\xc3\xa5 Langelinie, hvor der er plantet 200 japanske kirseb\xc3\xa6rtr\xc3\xa6er doneret af Andersen Institute of Bread & Life fra Hiroshima. Festivalen afholdes typisk i slutningen af april med deltagelse af organisationer og andre med tilknytning til Japan og med forskellige boder, aktiviteter og optr\xc3\xa6den.'